РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/88-21

18. март 2021. године

Б е о г р а д

ЗАПИСНИК

24. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 18. МАРТА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Оливера Пешић, Соња Влаховић, Бобан Бирманчевић, Ана Чарапић и Милорад Мијатовић.

Седници су присуствовали и: Миленка Субић (заменик члана Одбора Зорана Бојанића), Адријана Пуповац (заменик члана Одбора Душка Тарбука), Велибор Милојичић (заменик члана Одбора Горана Ковачевића), Зоран Томић (заменик члана Одбора Братимира Васиљевића) и Михаило Јокић (заменик члана Одбора Владимира Маринковића).

Седници нису присуствовали чланови Одбора: Верољуб Арсић, Никола Јоловић, Душан Бајатовић, Љиљана Кузмановић Вујаковић, Золтан Пек и Војислав Вујић, као ни њихови заменици.

Седници су присуствовали и Милан Добријевић, помоћник министра трговине, туризма и телекомуникација и Драгана Дејановић из Управе за јавни дуг.

На предлог председника, Одбор је једногласно (10 гласова за) утврдио следећи:

Д н е в н и р е д

 1. Разматрање Предлога закона о потврђивању Уговора о зајму (Пројекат изградње широкопојасне комуникационе инфраструктуре у руралним пределима) између Републике Србије и Европске банке за обнову и развој, који је поднела Влада (број 011-380/21 од 5. марта 2021. године).

 Александра Томић је предложила да се пре преласка на рад по дневном реду усвоји Записник са 23. седнице Одбора и упитала да ли неко има примедбе на Записник.

Михаило Јокић је изнео примедбу да у претходним записницима седница Одбора на којима није био присутан члан Одбора Владимир Маринковић, пише да није био присутан ни он као његов заменик. Нагласио је да ниједном није био обавештен да члан одбора неће присуствовати, те да његово одсуство није неоправдано и да се у наредним записницима то евидентира.

 Александра Томић се сложила са овим предлогом.

 Записник са 23. седнице одбора ће бити усвојен на некој од наредних седница.

**Прва тачка дневног реда: Разматрање Предлога закона о потврђивању Уговора о зајму (Пројекат изградње широкопојасне комуникационе инфраструктуре у руралним пределима) између Републике Србије и Европске банке за обнову и развој, који је поднела Влада (број 011-380/21 од 5. марта 2021. године)**

 Драгана Дејановић је подсетила да је Уговор о зајму између Републике Србије и Европске банке за обнову и развој потписан 30. децембра 2020. г. и вредан је 18 милиона евра. Посебна пажња је усмерена на изградњу мреже брзог интернета у школама у руралним подручјима, што ће значајно повећати квалитет наставе у овим подручјима и уопште квалитет живота. Период расположивости зајма је три године, што је и рок за завршетак пројекта. Рок доспећа зајма је 15 година са грејс периодом од три године.

 У дискусији су учествовали: Александра Томић, Михаило Јокић, Зоран Томић, Бобан Бирманчевић и Милан Добријевић.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (11 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог Закона о потврђивању Уговора о зајму (Пројекат изградње широкопојасне комуникационе инфраструктуре у руралним пределима) између Републике Србије и Европске банке за обнову и развој.

За известиоца Одбора на седници Народне скупштине одређенa је др Александра Томић, председник Одбора.

Седница Одбора је завршена у 12,35 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић